Jongmense kan net vir kultuurerfenis opstaan as hulle dit kenDie Afrikaanse Taalmonument Hier is die opvolgbrief van Afrikaners, skrik wakker uit jul winterslaap. Is jy Afrikaans? Is jy ŉ Afrikaner? Wat doen jy vir Afrikaans en Afrikaners? Jammer, maar om net kommentaar te lewer op Facebook, Twitter en Media24 tel nie as “iets doen nie”. Ja dit is nodig, maar eerlikwaar, wat bereik dit? Ek het ŉ idee. Wat van jy begin jou kinders en hul vriende stories vertel van die Tweede Vryheidsoorlog, of van die dapper Racheltjie de Beer en Wolraad Woltemade? Indien jy ŉ onderwyser is, begin die kinders vertel van die geskiedenis wat uit hul boeke gelaat word. Nou die dag vra ek ŉ vriend van my of hy weet wat Geloftedag is. Hy antwoord my heel vriendelik dat hy eens op ŉ tyd geweet het, maar vra of ek hom asseblief kan herinner. Ons geslag ken nie meer die storie van Bloedrivier nie, wat nog te sê van die Gelofte van 16 Desember 1838. Ons het as ŉ volk die gelofte van daardie dag verbreek omdat ons nie meer, soos dit in die gelofte lui, ons nageslag vertel van wat daardie dag gebeur het nie. Ons kerke is leeg op dié dag wat ons aan God beloof het om te eer as ŉ Sabbat. Ons kan nie van ons jongmense verwag om op te staan vir hul taal, kultuur en erfenis as hulle dit nie ken nie. So kom ons leer hulle daarvan. Moedig jou kinders aan om aan te sluit by die Voortrekkers. As jy in Gauteng bly, neem jou kinders na die Voortrekkermonument en vertel vir hulle die stories van Piet Retief en Andries Pretorius. As jy in die Kaap bly, gaan wys jou kinders die Taalmonument by die Paarl en wys hulle op die woorde by die ingnag: “Dit is ons erns”. In die Noord-Kaap is daar Magersfontein en in die Vrystaat-Natal omgewing die Bloedriviergedenkmonument. Kom ons betree dan die meer moderne tyd. Vertel vir jou kinders hoe die Afrikaner uit absolute armoede verrys het ná die ABO en die Groot Depressie en met moeite en eie geld instansies soos Sanlam en Absa gevestig het. Vertel jou kinders hoe Afrikaner-bloed, -sweet en -trane die land gebou het tot ŉ moderne staat. Vertel hulle van die Afrikaner se uitvindings wat die wêreld verander het. Jy hoef nie ŉ aktivis te word om ŉ bydrae te lewer nie, jy hoef net te help. Ons probeer altyd om die res van die land te oortuig waarom ons hier hoort en wat ons gedoen het om dit te verdien, maar ons weet self nie regtig hoekom nie. Sodra ons vir ons mense iets gee om op trots te wees, het ons iets waarvoor ons kan baklei. Kom ons maak soos in die 1930’s en vat hande, al verskil die Afrikaner volk se idees van politiek, kan ons saamstaan op grond van ons taal, kultuur en erfenis. Kom ons bou onsself weer op tot ŉ mag waarmee rekenskap gehou moet word. Kom ons sê vir onsself en die res van die wêreld niemand kan net oor ons kan loop nie, want ons is Afrikaners. Ek laat julle met ŉ aanhaling van Bok van Blerk se liedjie, “Sing Afrikaner Sing”: “Sing Afrikaner sing, as ons almal een word kan ons die stilte breek” Kom ons breek die stilte. Groete Pieter Burger Derde Jaar Ingenieurswese Student